Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat tilanne Suurten järvien alueella (AKT-EU/2148/97/lopull.)



Virallinen lehti nro C 308 , 09/10/1997 s. 0028 - 0030



Afrikan, Karibian ja Tyynenmeren maiden ja Euroopan yhteisön (EY) välillä tehdyn yleissopimuksen nojalla järjestettäva yhteinen edustajakokous (AKT-EU) - Hyväksytyt päätöslauselmat tilanne Suurten järvien alueella (AKT-EU/2148/97/lopull.) AKT-EU-edustajakokous, joka kokoontui Brysselissä 17. 20. maaliskuuta 1997, palauttaa mieliin aikaisemmat päätöslauselmansa Suurten järvien alueen eri maiden tilanteesta, ottaa huomioon Dublinin Eurooppa-neuvoston julistuksen ja yleisten asiain neuvoston tiedotteen 20. tammikuuta 1997, ottaa huomioon selonteon komission jäsen Boninon matkasta Zaireen, ottaa huomioon Yhdistyneiden kansakuntien turvallisuusneuvoston julistuksen 7. helmikuuta 1997, ottaa huomioon poliittisen ja sotilaallisen tilanteen kehittymisen Zairessa ja alueen muissa maissa, A. on äärimmäisen huolestunut Zairen kriisin kiihtymisestä ja ulkomaalaisten palkkasotureiden läsnäolosta alueella, B. on huolissaan Itä-Zairessa yhä olevien satojentuhansien pakolaisten ja hätäsiirtolaisten kohtalosta, joita alueella riehuvat taistelut, nälkä ja sairaudet uhkaavat, C. valittaa Euroopan unionin neuvostoa jakavia erimielisyyksiä, jotka yhdessä Yhdysvaltojen hyväksymän kannan kanssa ovat estäneet tehokkaasti monikansallisten joukkojen mukaantulon, joka olisi voinut ehkäistä kriisin syvenemisen ja pelastaa lukuisten puolustuskyvyttömien siviilien hengen, D. ottaa huomioon Zairen väestötieteellisesti, geopoliittisesti ja strategisesti merkittävän aseman OAU:ssa ja AKT-ryhmässä, E. on hämmentynyt siitä, että joukkomurhat jatkuvat edelleen Burundissa ja että sotivien osapuolten välistä neuvotteluratkaisua ei ole näköpiirissä entisen presidentti Nyereren ja Euroopan unionin erikoislähettiläs Ajellon välitysyrityksistä huolimatta, F. on tietoinen OAU:n esittämästä vetoomuksesta alueen valtioille, jossa pyydetään puolueetonta arviointia Burundille määrättävistä seuraamuksista, G. on tyrmistynyt Ruandan itäosissa viime aikoina suoritetuista väkivallanteoista ja murhista sekä niiden aiheuttamasta suuresta uhasta pakolaisten kotiuttamiselle ja kriisin sovittelulle, H. valittaa sitä, että Arushassa sijaitseva YK:n Ruandaa käsittelevä kansainvälinen sotarikostuomioistuin on toistaiseksi osoittautunut kykenemättömäksi suorittamaan tehtäväänsä; 1. Tuomitsee Zairen sotatilan, joka uhkaa suuresti alueen vakautta ja vaarantaa satojentuhansien siviilien hengen; 2. Vakuuttaa sitoumustaan Zairen ja sen naapurivaltioiden rajojen koskemattomuuden ja loukkaamattomuuden periaatteeseen; 3. Tuomitsee ulkomaalaisten palkkasoturijoukkojen läsnäolon Zairessa; kehottaa kaikkia selkkauksessa tällä hetkellä mukana olevia ulkomaiden hallituksia vetämään joukkonsa ja pidättäytymään kaikista uusista väliintuloista; 4. Kehottaa OAU:ta ja Euroopan unionin neuvostoa ratkaisemaan kaikki niiden keskuudessa mahdollisesti vallitsevat erimielisyydet, edistämään laajamittaista aloitetta YK:n johtamien välitysponnistelujen aktiiviseksi tukemiseksi ja osallistumaan toimiin pakolaisten luo pääsemiseksi, jotta heille voitaisiin toimittaa humanitaarista apua; 5. Tarjoaa omaa panostaan osallistumalla aktiivisesti välitystoimiin; 6. Tukee voimakkaasti Euroopan komission ja unionin neuvoston suunnitteleman alueellisen rauhan-, turvallisuus- ja vakauskonferenssin järjestämistä yhdessä väestön etujen puolustamiseen, demokratiaan ja ihmisoikeuksien kunnioittamiseen perustuvan ohjelman kanssa; 7. Kehottaa komissiota, Yhdistyneiden kansakuntien pakolaisasiain päävaltuutettua ja Maailman elintarvikeohjelmaa tehostamaan humanitaarista apua sadoilletuhansille pakolaisille ja hätäsiirtolaisille, jotka yhä edelleen ovat loukussa Zairen itä- ja keskiosissa; 8. Tuomitsee viattomien siviilien yhä jatkuvat joukkomurhat Burundissa ja vaatii selkkauksen osapuolia lopettamaan julmuudet, joihin he ovat syyllistyneet; 9. Kehottaa Burundin hallitusta ja maan poliittisia ryhmiä aloittamaan viipymättä poliittisen vuoropuhelun, jotta saataisiin aikaan sovintoratkaisu institutionaalisesta siirtymävaiheesta ja väkivaltaisuudet saataisiin loppumaan; 10. Kehottaa kansainvälistä yhteisöä jatkamaan humanitaarisen avun toimittamista Burundiin; 11. Tuomitsee kansainvälisten avustusjärjestöjen työntekijöihin kohdistuneet murhat ja väkivaltaisuudet Ruandan länsiosissa ja vaatii Kigalin hallitusta käynnistämään välittömästi yksityiskohtaiset tutkimukset, jotta murhiin syyllistyneet saataisiin oikeuden eteen; 12. Pyytää Ruandan ja Burundin viranomaisia ryhtymään toimivaltansa rajoissa kaikkiin mahdollisiin toimiin avustusjärjestöjen edustajien turvallisuuden takaamiseksi; 13. Katsoo, että Ruandaa käsittelevän kansainvälisen sotarikostuomioistuimen toiminta on avainasemassa alueen rauhoittumisen kannalta ja korostaa, että on ehdottoman tärkeää, että Ruandan vuoden 1994 joukkomurhiin osallistuneet saadaan oikeuden eteen, jotta muut vastaavanlaiset selkkaukset voitaisiin välttää; 14. Pyytää niitä Euroopan unionin jäsenvaltioita ja AKT-valtioita, jotka eivät ole sitä vielä tehneet, hyväksymään tarvittavan lainsäädännön tiiviin yhteistyön turvaamiseksi Ruandaa käsittelevän kansainvälisen sotarikostuomioistuimen kanssa; 15. On vakuuttunut, että Suurten järvien tilanteen rauhoittuminen on mahdollista vasta silloin, kun näissä valtioissa aloitetaan demokratisointiprosessi, erityisesti järjestämällä demokraattiset vaalit; 16. Kehottaa yhteispuheenjohtajiaan välittämään tämän päätöslauselman AKT-EU-neuvostolle, komissiolle, Lomén yleissopimuksen allekirjoittajavaltioille sekä Yhdistyneiden kansakuntien ja OAU:n pääsihteereille.